60-jarige op plaas in Oos-Kaap aangeval(Argieffoto: Unsplash) ŉ 60-jarige man is Donderdagaand deur ten minste vyf mans op sy plaas naby Joubertina in die Oos-Kaap aangeval. Volgens sers. Majola Nkohli, polisiewoordvoerder van die Oos-Kaap, het die mans die plaashuis by Krakeel omstreeks 18:00 bestorm. Ten minste een van die mans het ŉ vuurwapen gehad. Die ander mans was glo ook gewapen, maar dit is nie bekend met watter soort wapens nie. “Die slagoffer is met ŉ geweer aangehou en toe in sy inloopkluis gedwing. Die verdagtes het hom in die kluis toegesluit en toe die huis omgekeer op soek na kosbare items,” het Nkohli gesê. Die slagoffer se vrou het egter hulp ontbied deur ŉ paniekknoppie te druk en die verdagtes het gevlug. Hulle kon nietemin daarin slaag om twee selfone en ŉ skootrekenaar te buit. Nkohli sê ŉ saak van huisroof word ondersoek en die polisie doen alles in hul vermoë om die verdagtes vas te trek. Enigeen met inligting kan die ondersoekbeampte, speursers. Regard Wagener by 042 279 1600 of 073 738 3335 kontak.